Nyári tábor videó leírása

Elő megjegyzés: A videó fekvő képernyőn megy. A narrátor mellett négy szereplő szólal fel, akikről a felvétel álló helyzetben készült. Ezek a képernyő jobb oldalán helyezkednek el és annak kb az egyharmadát teszik ki. Bal oldalon, a maradék felületen különböző felvételek tűnnek majd fel. Mindenki jeleneténél ki van írva a szereplő neve, alul, világoskék háttéren sötétkék betűvel. Miután a szereplő a végéhez ér, a róla készült felvétel jobb oldali irányba kicsúszik a képernyőről.

Narrátor: „Siketvakok Országos Egyesülete, nyári tábor 2026”
Sötét áttűnésből bejön a kezdő, kimerevített kép. Rajta világoskék háttéren sötétkék betűvel olvasható az elhangzott szöveg. Jobb oldalon, középtájt a SVOE logó foglal helyet, háttér nélkül.

Narrátor: „Hosszú idő után, idén július végén az Egyesületnek újra lehetősége nyílt nyári tábort szervezni, melynek helyszíne Cegléd volt. A résztvevőkre önfeledt kikapcsolódás várt.”
Először sötét áttűnésből panoráma videófelvétel a ceglédi Szabadság térről. A bal felső sarokban sötétkék betűvel ki van írva: Szabadság tér, Cegléd. A felvételen a Ceglédi Evangélikus Templom, a Kossuth szobor, majd a Ceglédi Református Nagytemplom szerepel. Egy másik felvétel következik, amin egy kb egy méter magas „Cegléd” felirat látható, mellette pedig a gyógyfürdő bejárata.

Szereplő, Kimlei Gábor: „A vizes programok nagyon tetszettek. Különböző élményfürdős elemeket tudtunk használni. Mindegyik igazából nagyon tetszett.”
Egymás után három videófelvétel a Ceglédi Gyógyfürdő élménymedencéiről.

Narrátor: „A strandolás mellett természetesen kultúrális élményekkel is gazdagodtak a táborozók.”
Miután a szereplő kicsúszott jobb irányba, néhány másodpercig még látható teljes képernyőn az élménymedencéről készült videó, utána egy kép jön be a ceglédi Kossuth Múzeumról. Először az egész épület látszik, majd fokozatosan ráközelít a „Kossuth Múzeum” feliratra. A végén egy rövid felvétel a múzeum egy terméről.

Szereplő, Nagy Istvánné Julika: „Nagyon jól éreztem magamat a múzeumban, ahol mindent elmondtak, amit csak lehetett Kossuth múzeumról. Felpróbáltuk a kalapot, meg széjjel néztünk, régiségeket láttunk. Láttunk egy szép konyhát, ami ugyanolyan volt, mint az én nagymamámé például. Meg akkor átmentünk a Kályhamúzeumba. Ott megnéztük a sok kályhát, de nekem a cserepes kályha tetszett.”
Több rövid videófelvétel és fénykép egymás után. Elsőként a Kossuth Múzeumban, amint a táborozó csapat figyelmesen hallgatja a tárlatvezetőt. Következőben egyik tagunk felpróbálja a Kossuth kalapot, majd az Ipartörténeti termet fedezik fel a résztvevők. Ezután három kép jön be egymás után sötét áttűnésből. Az első kettő a 60-as évekbeli konyhát mutatja be, a harmadikon egy egykori szódás szifon van. Az utolsó videó a Kályhamúzeumban készült, amint a különleges kályhákat tanulmányozzák a tagok.

Szereplő, Nagy István: „Nagyon szép volt az egész, rendesek voltak a programok, jól meg volt szervezve, és sokat köszönhetek a segítőknek is, hogy nagyon sokat tájékoztattak, és úgy beszéltek hozzám, hogy értsem. És így tökéletesen éreztem magam, mert nem voltam hátrányos helyzetben, és tudtam, hogy miről van szó.”
Videófelvétel, amin a Kossuth Múzeumban sétálnak a táborozók. A következőn, szintén a Kossuth Múzeumban, két tag boldogan borul egymás nyakába. Végül a Kályhamúzeum kertjében felvétel, amin a múzeumvezető beszédét hallgatja a csapat.

Narrátor: „Persze, a tagoknak az Egyesületről is van véleménye.”
Videófelvétel, amin az egyik segítő taktilis jelnyelvvel kommunikál az egyik részvevővel.

Szereplő, Hegyi Ádám: „Tényleg itt olyan emberek dolgoznak, akik tényleg azon vannak, hogy segítsék a másikat, odafigyelnek a másikra. Figyelembe veszik a másiknak az érdeklődési körét, és akkor annak alapján szerveznek programokat, meg tényleg ilyen nagyon szeretetteljesek és segítőkészek ezek a dolgozók, akik itt dolgoznak.”
Videó a Kossuth Múzeumban, amin a tagok egy régmúltbeli pisztolyt és a Kossuth kalapot tapintják kísérőik segítségével. Legvégül felvétel a Kályhamúzeumban, a kályhák forgatagában sétálnak a táborozók.

Narrátor: „Valamennyi résztvevő felejthetetlen emlékekkel és hálával a szívében tért haza. Nagyon köszönjük a segítőknek és mindenkinek, aki hozzájárult, hogy az oly régóta várt tábor megvalósulhasson.”
Négy fotó egymás után sötét áttűnésből. Az elsőn egyik tagunk a Kossuth Múzeumban kipróbálja a régi pisztolyt, mintha lőni akarna. Körülötte a segítők jókedvűen figyelik a hadműveletet. A második képen a múzeum ipartörténeti termében hallgatja a csapat a tárlatvezetést. A harmadikon egyik tagunk szerepel  kísérőjével egymás felé fordulva, feltehetően beszélgetnek az ipartörténeti teremben. Az utolsó képen két tag és három kísérő a Kályhamúzeum kertjében egy padon ülve hallgatja az előadást.

Narrátor: „A látás és hallás sérülhet, az ember teljessége nem!”
Sötét áttűnésből a záró kimerevített kép jelenik meg, amin világoskék háttéren sötétkék betűkkel szerepel a kiírás. Felül az elhangzott szlogen: „A látás és hallás sérülhet, az ember teljessége nem!” Alatta a SVOE logó háttér nélkül. Alatta az egyesület neve, majd honlapcíme. Legalul pedig: „A videót készítette: Scsúr Anikó”

Utómegjegyzés: A nyitó és záró kimerevített képek kivételével az egész videó közben a jobb felső sarokban szerepel az egyesület logója. Alul pedig megy az elhangzott beszéd felirata.

